Document ID: 32002D0757

KOMISSION PÄÄTÖS,
tehty 19 päivänä syyskuuta 2002,
väliaikaisista kiireellisistä kasvinsuojelutoimenpiteistä Phytophthora ramorum Werres, De Cock & Man in 't Veld sp. nov. -organismin yhteisöön kulkeutumisen ja siellä leviämisen estämiseksi
(tiedoksiannettu numerolla K(2002) 3380)
(2002/757/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvien tai kasvituotteiden haitallisten organismien yhteisöön kulkeutumisen ja siellä leviämisen estämiseen liittyvistä toimenpiteistä 8 päivänä toukokuuta 2000 annetun neuvoston direktiivin 2000/29/EY (1), sellaisena kuin se on viimeksi muutettuna komission direktiivillä 2002/36/EY (2), ja erityisesti sen 16 artiklan 3 kohdan kolmannen virkkeen,
sekä katsoo seuraavaa:
(1)
Jos jäsenvaltio katsoo, että direktiivin 2000/29/EY liitteeseen I tai II kuulumaton haitallinen organismi on vaarassa kulkeutua sen alueelle tai levitä siellä, se voi väliaikaisesti toteuttaa tarvittavia lisätoimenpiteitä vaaran torjumiseksi.
(2)
Yhdistynyt kuningaskunta ilmoitti 29 päivänä huhtikuuta 2002 muille jäsenvaltioille ja komissiolle Phytophthora ramorum Werres, De Cock & Man in 't Veld sp. nov. -organismin (jäljempänä ”haitallinen organismi”) esiintymisestä alueellaan ja vahvisti 13 päivänä toukokuuta 2002 lisätoimenpiteitä kyseisen organismin yhteisöön kulkeutumisen ja siellä leviämisen estämiseksi. Myös Alankomaat ja Saksa ilmoittivat 29 päivänä huhtikuuta 2002 kyseisen organismin esiintymisestä alueellaan.
(3)
Haitallista organismia ei ole lueteltu direktiivin 2000/29/EY liitteessä I eikä liitteessä II. Saatavilla olevaan tieteelliseen tietoon perustuva alustava tuhoojan riskiarvio on kuitenkin osoittanut, että kyseinen organismi ja sen aiheuttamat haitat saattavat aiheuttaa yhteisössä huomattavan ongelman kasvien terveydelle. Erityisesti ainoastaan Amerikan yhdysvalloissa esiintyvät Euroopan ulkopuoliset kannat saattavat aiheuttaa ongelmia yhteisön tammipuille ja eurooppalaiset kannat sellaisille koristekasveille kuin Rhododendron spp. ja Viburnum spp. Jäsenvaltioiden asianomaisia viranomaisia on pyydetty jatkamaan tieteellistä tutkimusta, joka koskee Euroopan ulkopuolisten kantojen yhteisön tammipuille aiheuttamaa riskiä, haitallisen organismin epidemiologiaa ja mahdollisia isäntäkasveja.
(4)
Tämän vuoksi on tarpeen toteuttaa väliaikaisia kiireellisiä kasvinsuojelutoimenpiteitä kyseisen haitallisen organismin yhteisöön kulkeutumisen ja siellä leviämisen estämiseksi.
(5)
Kyseisiä toimenpiteitä olisi sovellettava haitallisen organismin kulkeutumiseen yhteisöön ja siellä leviämiseen, sen tunnettujen isäntäkasvien tuotantoon ja siirtoihin yhteisössä, haitallisen organismin torjuntaan sekä kyseisen organismin esiintymisen tai esiintymättömyyden yleiseen valvontaan jäsenvaltioissa. Näitä toimenpiteitä ei ole kuitenkaan tarpeen soveltaa lajin Rhododendron simsii Planch. kasveihin, hedelmiä ja siemeniä lukuun ottamatta, sillä käytettävissä olevista tiedoista käy ilmi, että haitallinen organismi ei vaikuta näihin kasveihin.
(6)
Edellä mainittujen toimenpiteiden tuloksia arvioidaan säännöllisesti vuosina 2002 ja 2003 erityisesti jäsenvaltioiden toimittamien tietojen perusteella. Mahdollisista muista toimenpiteistä päätetään kyseisen arvioinnin ja jäsenvaltioiden toimittamien tieteellisten lausuntojen perusteella.
(7)
Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tässä päätöksessä tarkoitetaan:
1.
”haitallisella organismilla”Phytophthora ramorum Werres, De Cock & Man in 't Veld sp. nov. -organismia;
2.
”tartunnalle alttiilla kasveilla” seuraavien sukujen ja lajien kasveja: Acer macrophyllum Pursh., Aesculus californica Nutt., Arbutus menziesii Pursch., Arctostaphylos spp. Adans, Heteromeles arbutifolia (Lindley) M. Roemer, Lithocarpus densiflorus (H & A), Lonicera hispidula (Dougl.), Quercus spp. L., Rhamnus californica (Esch), Rhododendron spp. L., ei kuitenkaan Rhododendron simsii Planch., Umbellularia californica (Pursch.), Vaccinium ovatum (Hook & Arn) Nutt. ja Viburnum spp. L., hedelmiä ja siemeniä lukuun ottamatta;
3.
”tartunnalle alttiilla puulla”Acer macrophyllum Pursh., Aesculus californica Nutt., Lithocarpus densiflorus (H & A) ja Quercus L. -sukujen ja -lajien puuta;
4.
”tartunnalle alttiilla kuorella”Acer macrophyllum Pursh., Aesculus californica Nutt., Lithocarpus densiflorus (H & A) ja Quercus L. -sukujen ja -lajien irrallaan olevaa kuorta.
2 artikla
Kielletään haitallisen organismin Euroopan ulkopuolisten ja eurooppalaisten kantojen tuominen yhteisöön ja levittäminen siellä.
3 artikla
1. Tartunnalle alttiita kasveja ja tartunnalle altista puuta saa tuoda yhteisön alueelle ainoastaan, jos ne ovat tämän päätöksen liitteessä olevassa 1A ja 2 kohdassa vahvistettujen kiireellisten kasvinsuojelutoimenpiteiden mukaisia ja jos ne on tarkastettu yhteisöön tuotaessa haitallisen organismin Euroopan ulkopuolisten kantojen esiintymisen varalta direktiivin 2000/29/EY 13 artiklan 1 kohdan a alakohdan mukaisesti ja havaittu tässä tarkastuksessa haitallisesta organismista vapaiksi.
2. Tämän päätöksen liitteessä olevan 1A ja 2 kohdan säännöksiä sovelletaan ainoastaan Amerikan yhdysvalloista peräisin oleviin, yhteisöön tuotavaksi tarkoitettuihin tartunnalle alttiisiin kasveihin ja tartunnalle alttiiseen puuhun, joka lähetetään Yhdysvalloista 1 päivänä marraskuuta 2002 tai sen jälkeen.
3. Toimenpiteitä, joista säädetään liitteessä IV olevan A osan I jakson 3 kohdassa Amerikan yhdysvalloista peräisin olevan Quercus L. -suvun puun osalta, mukaan lukien puu, jossa ei ole jäljellä sen luonnollista pyöreää pintaa, ei sovelleta tartunnalle alttiiseen Quercus L. -suvun puuhun, joka täyttää tämän päätöksen liitteessä olevan 2 kohdan b alakohdan vaatimukset.
4. Vuoden 2002 marraskuun 1 päivästä alkaen Rhododendron spp. -suvun, Rhododendron simsii Planch. -lajia lukuun ottamatta, ja Viburnum spp. -suvun kasveja, jotka ovat peräisin jostakin muusta kolmannesta maasta kuin Amerikan yhdysvalloista ja jotka tuodaan yhteisöön, hedelmiä ja siemeniä lukuun ottamatta, saa siirtää yhteisössä ainoastaan, jos niiden mukana on komission direktiivin 92/105/ETY (3) mukaisesti laadittu ja annettu kasvipassi.
4 artikla
Amerikan yhdysvalloista peräisin olevaa tartunnalle altista kuorta ei saa tuoda yhteisöön.
5 artikla
Yhteisöstä peräisin olevia Rhododendron spp. -suvun, Rhododendron simsii Planch. -lajia lukuun ottamatta, ja Viburnum spp. -suvun kasveja ei saa 1 päivästä marraskuuta 2002 alkaen siirtää, hedelmiä ja siemeniä lukuun ottamatta, niiden tuotantopaikasta, elleivät ne täytä tämän päätöksen liitteessä olevassa 3 kohdassa vahvistettuja edellytyksiä. Näiden kasvien tuottajien on rekisteröidyttävä neuvoston direktiivin 92/90/ETY (4) säännösten mukaisesti.
6 artikla
1. Jäsenvaltioiden on tehtävä alueellaan virallisia tutkimuksia kyseisen haitallisen organismin varalta määritelläkseen, onko haitallisen organismin aiheuttamasta tartunnasta todisteita.
2. Edellä 1 kohdassa säädettyjen tutkimusten tulokset on annettava tiedoksi komissiolle ja muille jäsenvaltioille 1 päivään marraskuuta 2003 mennessä, sanotun kuitenkaan rajoittamatta direktiivin 2000/29/EY 16 artiklan 1 kohdan säännösten soveltamista.
7 artikla
Jäsenvaltioiden on mukautettava 31 päivään lokakuuta 2002 mennessä toimenpiteet, jotka ne ovat toteuttaneet tarkoituksenaan suojautua haitallisen organismin kulkeutumista ja leviämistä vastaan, tämän päätöksen mukaisiksi ja niiden on ilmoitettava mukautetuista toimenpiteistä viipymättä komissiolle.
8 artikla
Tätä päätöstä tarkastellaan uudelleen 31 päivään joulukuuta 2003 mennessä.
9 artikla
Tämä päätös on osoitettu kaikille jäsenvaltioille.
Tehty Brysselissä 19 päivänä syyskuuta 2002.

Labels: 20
16
6